text: En Pinchonnet moult se fia,
   Et pour ce riens ne li cela.
   Tout son afaire entirement
   Li dist tout descouvertement,
   Et que il Clarmondine avoit
   Retrouvée, bien le savoit,
   Et que il ert Cléomadès.
   Quant ce entendi Pinchonnès,
   Lors s'est tout tantost avisez
   Que bien puet estre veritez
   Que Cléomadès soit, sans faille,
   Qu'il li souvint de la bataille
   Que il avoit fait à Sartan
   Et à son bon seignor Durban.
   Chascuns ert chevaliers de pris,
   Ne pourquant les ot tous conquis.
   Et de Chastel Noble ensement
   PageV02P132
   Li souvenoit com faitement
   Cele jornée se maintint.
   Pour ce en verité retint
   Que il Cléomadès estoit :
   Sa prouece li tesmoignoit.
  